บิ๊กตู่ โอ่ครบ 1 ปี รัฐประหาร ฆ่าผู้ร้ายไปเยอะ (ชมคลิป)
ฟุ้งที่ผ่านมาแค่ หนังตัวอย่าง นายกฯลุยแจงงบปี 59 กว่า 2 ชม. เทียนฉาย ตั้งกก.ปฏิรูปตํารวจ,ประยุทธ์ ฟุ้ง คสช.ยึดอำนาจครบ 1 ปีนี่แค่หนังตัวอย่าง ยอมรับไม่คิดปัญหาจะเยอะขนาดนี้ ควานหาดารามาช่วยงาน ดันเจอแต่ดาวร้ายจำต้องฆ่าทิ้ง บิ๊กโด่ง ปลื้มงานทะลุเป้า ทำเนียบฯฮือฮานกเอี้ยงไล่จิกวรนุชหน้าตึกไทยคู่ฟ้า โหร คมช.ยังทำนายอยู่ยาว นิพิฏฐ์ เซอร์ไพรส์ทุบโรดแม็ปห่วงลากอำนาจ แต่ กปปส.บอกพอใจภาพรวม พท.ฟันธงเสียของ-ทุกอย่างล้มเหลว วิษณุ เมิน เทียนฉาย ชงแก้ ม.44 หั่นอำนาจ บิ๊กตู่ โต้ไม่ได้ใช้พร่ำเพรื่อ ยกวิญญูชนรู้แก้ รธน.ชั่วคราวเปิดทางประชามติ พรเพชร ขีดเส้น สนช.แก้มาตรา 46 จบก่อน สปช.โหวต ประธาน สปช.ตั้ง 17 อรหันต์คิกออฟปฏิรูปตำรวจ นายกฯนำทัพ ครม.แจงงบรายจ่ายฯ 59 สนช.ส่งโน้ตท้วงพูดเร็วฟังไม่ทัน,หลังจาก พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) นัดแถลงผลการทำงานครบ 1 ปี ของ คสช. หลังการยึดอำนาจ ซึ่งฝ่ายการเมืองและกลุ่มการเมือง เริ่มออกมาแสดงความเห็นกันอย่างหลากหลาย,เมื่อเวลา 10.30 น.วันที่ 21 พ.ค. ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงกรณีนายเทียนฉาย กีระนันทน์ ประธานสภาปฏิรูปแห่งชาติ (สปช.) เสนอให้แก้ไขรัฐธรรมนูญชั่วคราวมาตรา 44 ที่ให้อำนาจหัวหน้าคณะรักษาความสงบแห่งชาติ (คสช.) สั่งการระงับยับยั้งทางการปกครองว่า แค่ไม่อยากให้หัวหน้า คสช.ใช้อำนาจตามมาตรา 44 ในทางพร่ำเพรื่อเท่านั้น คงไปตัดไม่ได้เพราะมีเอาไว้เพื่อแก้ปัญหาบางอย่าง ไม่ได้ใช้พร่ำเพรื่ออยู่แล้ว การประชุมร่วมระหว่าง ครม.และ คสช.เมื่อวันที่ 19 พ.ค. ตนแจ้งที่ประชุมว่ามาตรา 44 มีทั้งพระเดชและพระคุณ ใช้ได้ทั้งทางนิติบัญญัติ บริหาร และตุลาการ ในอดีตจอมพลสฤษดิ์ ธนะรัชต์ ใช้ในทางตุลาการ คือ ดำเนินการกับผู้วางเพลิงเผาตลาดพลู จับคอมมิวนิสต์ได้ยิงเป้า ถือว่าตั้งตนเป็นศาล แต่การใช้คำสั่งตามมาตรา 44 ทั้ง 17 ฉบับขณะนี้ ไม่ได้ใช้ทางตุลาการ แม้แต่ฉบับเดียว ใช้ในทางบวกของฝ่ายนิติบัญญัติและบริหาร,นายวิษณุกล่าวอีกว่า ส่วนปฏิกิริยาสังคมต่อการทำประชามติร่างรัฐธรรมนูญฉบับใหม่ เท่าที่รับฟังเหมือนมีคนไม่ค่อยแน่ใจว่าจะมีประชามติหรือไม่ ตนไม่อยากไปยืนยันฟันธง แต่ที่อุตส่าห์ลงทุนลงแรงจนแก้ไขรัฐธรรมนูญชั่วคราวเปิดทางไปแล้ว วิญญูชนควรเข้าใจได้ว่าจะเดินไปในทิศทางนั้น แต่เราจะมาบอกว่าต้องทำแน่อย่างนั้นไม่ได้ ต้องเผื่ออะไรไว้หน่อย แต่ขอให้รู้ไว้เถอะว่าที่ลงทุนมาขนาดนี้เพื่อนำไปสู่ประชามติ อย่าระแวงอะไรเลย ถือเป็นการปลดล็อกความรู้สึกประชาชน ไม่มีเหตุอะไรหรอกที่จะมาขัดขวางเรื่องนี้ เว้นเสียแต่ว่า สปช.เกิดไปล้มร่างรัฐธรรมนูญก่อน ส่วนที่ห่วงว่าจะเป็นการซื้อเวลานั้น ได้พูดมาตลอดว่าเสียเงิน เสียเวลาแน่ แต่คิดว่าคุ้มก็ต้องเอา ถ้าจะฆ่าควาย อย่ามัวเสียดายพริก เสียเวลาต้องยอม สำหรับตนอยากให้ทำอยู่แล้ว,ที่รัฐสภา นายพรเพชร วิชิตชลชัย ประธานสภานิติบัญญัติแห่งชาติ (สนช.) กล่าวว่า เท่าที่ฟังความเห็นของที่ประชุมร่วม ครม.และ คสช. จะแก้ไขรัฐธรรมนูญชั่วคราวมาตรา 46 เพียงจุดเดียว คือการทำประชามติเท่านั้น หลังจาก ครม.และ คสช.ยกร่างแก้ไขมาตรา 46 เสร็จแล้วส่งให้ สนช.พิจารณา สนช.ต้องพิจารณาให้เสร็จภายใน 15 วัน โดยเนื้อหาที่จะแก้ไขในมาตรา 46 ต้องมีคำตอบว่าจะมีวิธีการ หลักเกณฑ์การทำประชามติอย่างไร ถ้าประชามติไม่ผ่านจะดำเนินการอย่างไรต่อไป ตามกำหนดเวลา สปช.ต้องให้ความเห็นชอบร่างรัฐธรรมนูญ วันที่ 6 ส.ค. ดังนั้น สนช.จึงต้องเห็นชอบแก้ไขมาตรา 46 ให้เสร็จก่อนวันที่ 6 ส.ค. เพื่อให้มีกฎหมายรองรับก่อนที่ สปช.ลงมติ,นายพรเพชรกล่าวว่า การทำประชามติต้องสะท้อนความคิดเห็นประชาชนให้มากที่สุด เพื่อให้เกิดความเชื่อมั่น หากทำประชามติไม่ผ่าน ต้องคำนึงว่าจะทำอย่างไรให้ร่างรัฐธรรมนูญฉบับใหม่เป็นที่พอใจของประชาชนมากกว่าร่างเดิมที่ไม่ผ่านประชามติ คำถามการทำประชามติควรมีมากกว่าจะรับหรือไม่รับร่างรัฐธรรมนูญ แต่จะถามอย่างไรนั้นไม่อยากให้ความเห็น จะกลายเป็นการชี้นำ รอให้มีตุ๊กตาออกมาก่อน เดี๋ยวจะถูกกล่าวหาว่าล้ำเส้น ส่วนการที่ไม่กำหนดเรื่องทำประชามติลงในรัฐธรรมนูญฉบับชั่วคราวนั้น เพราะรัฐธรรมนูญปี 50 ก็เคยทำประชามติมาแล้ว แต่อยู่ไม่นานใช้ได้ไม่กี่ปี อีกทั้งยังเกี่ยวข้องกับโรดแม็ป คสช.ที่อาจไปไกลกว่าโรดแม็ปที่วางไว้ จึงคิดว่าหากร่างรัฐธรรมนูญให้เป็นที่พอใจของประชาชน ก็ไม่จำเป็นต้องทำประชามติ แต่เพื่อความไม่ประมาทจึงมีการเปิดช่องไว้ในมาตรา 46 ให้มีการแก้ไขรัฐธรรมนูญชั่วคราวได้ ซึ่งไม่เคยมีในรัฐธรรมนูญชั่วคราวมาก่อน,ผู้สื่อข่าวรายงานจากรัฐสภาว่า นายเทียนฉาย กีระนันทน์ ประธาน สปช. ลงนามในคำสั่ง สปช.ที่ 20/2558 เมื่อวันที่ 12 พ.ค. แต่งตั้งคณะกรรมการจัดทำแผนปฏิรูปกิจการตำรวจ รวม 17 คน ได้แก่ นายเทียนฉาย พล.ต.อ.วสิษฐ เดชกุญชร เป็นที่ปรึกษาคณะกรรมการ นายธีรยุทธ์ หล่อเลิศรัตน์ เป็นประธานกรรมการ ส่วนกรรมการประกอบด้วย ผู้แทนกระทรวงมหาดไทย นายธวัชชัย ไทยเขียว รองปลัดกระทรวงยุติธรรม พล.ต.ท.อำนวย นิ่มมะโน ผบช.ภ.1 อัยการสูงสุดหรือผู้แทน เลขาธิการสำนักงานศาลยุติธรรมหรือผู้แทน นายเดชอุดม ไกรฤทธิ์ นายกสภาทนายความ พล.ต.อ.ชาญชิต เพียรเลิศ พล.ต.อ.ชัยยง กีรติขจร นายสมบัติ ธำรงธัญวงศ์ นายพงศ์โพยม วาศภูติ นายเข็มชัย ชุติวงศ์ นายสังศิต พิริยะรังสรรค์ นายไพโรจน์ พรหมสาส์น นายวันชัย สอนศิริ กรรมการและเลขานุการ,สำหรับอำนาจหน้าที่คณะกรรมการชุดดังกล่าว คือ ศึกษา วิเคราะห์ และจัดทำแผนปฏิรูปกิจการตำรวจ รวมถึงการจัดองค์กร โครงสร้าง อำนาจหน้าที่ และภารกิจของกิจการตำรวจ กำหนดกลไกการตรวจสอบถ่วงดุลการใช้อำนาจ การบริหารราชการ และการพัฒนาคุณภาพข้าราชการตำรวจ เพื่อให้กิจการตำรวจเป็นไปอย่างมีประสิทธิภาพและชอบด้วยหลักธรรมาภิบาล การดำเนินการให้ใช้พื้นฐานแนวคิดและผลการศึกษาจากรายงานการปฏิรูปกิจการตำรวจ ของคณะกรรมาธิการปฏิรูปกฎหมายและกระบวนการยุติธรรม รายงานของคณะกรรมการพัฒนาระบบงานตำรวจ และรายงานกับข้อมูลจากแหล่งอื่นมาเป็นฐานในการพิจารณา พร้อมกับจัดทำรายงานแผนปฏิรูปตำรวจฉบับสมบูรณ์ เสนอต่อประธาน สปช.,วันเดียวกัน นายสายัณห์ จันทร์วิภาสวงศ์ สปช. พร้อมตัวแทนหน่วยงานและสมาพันธ์ผู้ประกอบการด้านโลจิสติกส์ เข้ายื่นหนังสือต่อนายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญ ขอให้บรรจุสำนักงานโครงสร้างพื้นฐานและโลจิสติกส์ ลงในร่างรัฐธรรมนูญ โดยนายสายัณห์กล่าวว่า ตามเนื้อหาในร่างรัฐธรรมนูญ กำหนดเรื่องโลจิสติกส์ไว้ 2 มาตรา คือ มาตรา 278 และมาตรา 293 (7) แต่จะถูกยกเลิกภายใน 5 ปีนับแต่วันประกาศใช้รัฐธรรมนูญ หากเป็นเช่นนี้จะทำให้เรื่องโลจิสติกส์ขาดความต่อเนื่อง ทำให้ความสามารถในการแข่งขันของไทยไม่สามารถสู้ต่างประเทศได้ จึงเสนอให้บัญญัติไว้ในร่างรัฐธรรมนูญ ให้มีการจัดตั้งสำนักงานโครงสร้างพื้นฐานและโลจิสติกส์ เพื่อเป็นการพัฒนาระบบโลจิสติกส์ของประเทศให้มีประสิทธิภาพ แข่งขันในระดับโลกได้,นายกอบศักดิ์ ภูตระกูล กมธ.ยกร่างรัฐธรรมนูญ กล่าวว่า วันที่ 24 พ.ค. กมธ.ยกร่างฯ นำโดยนายบวรศักดิ์ อุวรรณโณ จะเข้าให้ข้อมูลและรายละเอียดประเด็นร่างรัฐธรรมนูญต่อสมาชิกสภาอุตสาหกรรมแห่งประเทศไทย (สอท.) และภาคเอกชนที่เกี่ยวข้อง ที่โรงแรมดุสิตธานี ซึ่งถือเป็นเวทีสำคัญให้ภาค เอกชน และส่วนที่เกี่ยวข้องกับภาคธุรกิจ กว่า 200 คน ที่มาร่วมงาน นำเสนอความเห็นต่อ กมธ.ยกร่างฯ โดยตรง ในประเด็นที่เกี่ยวกับการประกอบธุรกิจและภาคอุตสาหกรรม เพื่อให้ กมธ.ยกร่างฯ นำความเห็นและข้อมูลไปพิจารณาประกอบแก้ไขเพิ่มเติมร่างรัฐธรรมนูญ ซึ่งสัปดาห์หน้าจะเข้าสู่การพิจารณาปรับปรุงร่างรัฐธรรมนูญแล้ว,ที่โรงแรมชลจันทร์ พัทยา รีสอร์ท จ.ชลบุรี นายศุภชัย สมเจริญ ประธานกรรมการการเลือกตั้ง (กกต.) กล่าวว่า กกต.เตรียมความพร้อมเรื่องกฎหมายที่จะมารองรับการทำประชามติไว้แล้ว โดยเห็นว่าควรตั้งคำถามว่ารับหรือไม่รับร่างรัฐธรรมนูญทั้งฉบับ จะง่ายกว่ามาถามหลายประเด็นพร้อมกัน และบรรยากาศขณะนี้เชื่อว่าจะเป็นผลดีต่อการทำประชามติ เพราะประชาชนรับทราบรายละเอียดของการร่างรัฐธรรมนูญ คาดว่าจะใช้งบประมาณใกล้เคียงกับการเลือกตั้ง ส.ส. แต่ไม่อยากให้กังวลเรื่องความคุ้มค่า เพราะการให้ข้อมูลกับประชาชนสำคัญกว่า เพื่อให้ประชาชนเข้าใจว่ารัฐธรรมนูญฉบับใหม่ แตกต่างจากเดิมอย่างไร,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวว่า การเปิดช่องให้ทำประชามติของ คสช.และ ครม. ถือเป็นการลดกระแสกดดันของสังคม แต่เห็นว่าเมื่อจะแก้ไขแล้วควรแก้ในมาตราอื่นด้วย เช่น กรณีระบุว่าหาก สปช.มีมติไม่เห็นชอบร่างรัฐธรรมนูญ ให้ กมธ.ยกร่างฯและ สปช.ชุดปัจจุบันสิ้นสภาพ จากนั้นจึงตั้ง กมธ.ยกร่างฯ ชุดใหม่ขึ้นมาดำเนินการ ขอให้แก้ไขโดยอาจพิจารณาเลือกข้อดีของรัฐธรรมนูญฉบับปี 40 หรือปี 50 และร่างรัฐธรรมนูญฉบับที่ทำกันอยู่ มาเป็นหลักในการจัดทำ หากร่างรัฐธรรมนูญฉบับใหม่ไม่ผ่านประชามติ ต้องมีทางเลือกที่ชัดเจนให้ประชาชน เช่น ตั้ง กมธ.ยกร่างฯใหม่ หรือเลือกใช้รัฐธรรมนูญฉบับปี 40 หรือปี 50 โดยต้องกำหนดกรอบเวลาที่ชัดเจนเพื่อป้องกันข้อครหาเรื่องการยื้อเวลา ซึ่งจะทำให้เห็นอนาคตประเทศ แต่ถ้ามติร่วมของ คสช. และ ครม. หากวัตถุประสงค์เป็นไป เพื่อแค่ลดกระแสกดดัน ไม่ปรับแก้ส่วนอื่นด้วยอาจถูกมองว่าเป็นแค่เกมยื้อเวลา,ด้านนายสมศักดิ์ ปริศนานันทกุล ที่ปรึกษาหัวหน้าพรรคชาติไทยพัฒนา กล่าวถึงกรณีที่ประชุมร่วมระหว่าง คสช.และ ครม.มีมติให้แก้ไขรัฐธรรมนูญฉบับชั่วคราวปี 2557 เพื่อเปิดทางให้ทำประชามติว่า ทุกคนเห็นสอดคล้องกันว่าควรจะทำประชามติ รัฐธรรมนูญเมื่อออกมาแล้วควรได้รับการยอมรับจากทุกฝ่าย ยึดหลักการประชาธิปไตย ถ้ารวบรัดแล้วประชาชนไม่ยอมรับจะเกิดการเผชิญหน้ากันอีก ปัญหาเดิมจะกลับมา ฝ่ายการเมืองเขารอได้ เพียงขอให้เป็นที่ยอมรับ เป็นประชาธิปไตย เป็นของผู้คน เราไม่ได้มาคิดว่าจะเป็นการต่อเวลาให้คสช. เพราะอะไรที่ทำให้บ้านเมืองกลับสู่สภาวะปกติ แม้ต้องใช้เวลาทำให้ดีขึ้น ทุกคนเข้าใจ รอได้,เวลา 08.00 น. ที่กระทรวงศึกษาธิการ พล.อ.ประยุทธ์ จันทร์โอชา นายกรัฐมนตรีและหัวหน้า คสช. เป็นประธานเปิดงาน มิติใหม่การศึกษา เดินหน้าประเทศไทย โดยมี พล.ร.อ.ณรงค์ พิพัฒนาศัย รมว.ศึกษาธิการ ให้การต้อนรับ โดย พล.อ.ประยุทธ์กล่าวว่า ประเทศไทยติดหล่มมานาน สิ่งที่จะแก้ไขได้คือการศึกษาแค่ปรับปรุงให้ดีขึ้น ทุกฝ่ายต้องช่วยรัฐบาลขับเคลื่อนจัดระบบใหม่ทั้งหมด ลดขั้นตอนการปฏิบัติ และจัดสรรงบประมาณให้ทั่วถึงอย่างเป็นธรรม กระทรวงศึกษาธิการต้องบูรณาการนำการเรียนรู้ทางเทคโนโลยีร่วมกับการศึกษาทางไกลผ่านดาวเทียม เพื่อแก้ไขปัญหาขาดแคลนครูให้เข้าถึงพื้นที่ห่างไกล และขอให้ใช้ช่องทางนี้ในการกวดวิชาด้วยเพื่อลดค่าใช้จ่ายของนักเรียน ส่วนการกระจายการศึกษาไปยังท้องถิ่นยังไม่ถึงเวลา เพราะบุคลากรยังไม่มีความพร้อม,พล.อ.ประยุทธ์กล่าวอีกว่า การทำงานที่ผ่านมาอาจมีคนเกลียดบ้าง รักบ้าง แต่ต้องทำ ไม่ได้ภูมิใจที่เข้ามา เข้ามาในฐานะคนไทยคนหนึ่งที่ต้องทำหน้าที่เพื่ออนาคต เรากำลังสร้างประวัติศาสตร์ประเทศใหม่ที่ดีกว่าเดิม ทุกอย่างอยู่ที่ทุกคน ตนทำคนเดียวไม่ได้ เพราะไม่ได้เก่งมาจากไหน และไม่คิดว่าปัญหาจะเยอะขนาดนี้ สิ่งสำคัญทุกคนต้องร่วมมือกัน อดทน อดกลั้น ทำมา 1 ปีแค่หนังตัวอย่าง เพราะกว่าจะแก้ไขได้ต้องไปหาดารามาเยอะแยะ ฆ่าผู้ร้ายไปเยอะ มีทั้งดาวดี แต่ดาวร้ายดันเยอะกว่า ต้องไปเสียเวลาคัดเลือก วันหน้าใครจะเข้ามาบริหารพรรคไหนก็แล้วแต่ รัฐธรรมนูญเขียนไว้แบบไหนก็แบบนั้น ถ้าคนไทยต้องการปฏิรูปก็อยู่ที่ทุกคน ถ้าว่ากันแต่เรื่องรัฐธรรมนูญมันไปไม่ได้ เขียนอย่างไรมา ต่างชาติก็ไม่รับเพราะมันผิดสังคมโลก,ที่กองการบิน กรมการขนส่งทหารบก (ขส.ทบ.) พล.อ.อุดมเดช สีตบุตร รมช.กลาโหมและ ผบ.ทบ. ในฐานะเลขาธิการ คสช. กล่าวว่า รู้สึกพอใจการทำงานในรอบ 1 ปีที่ผ่านมาของ คสช. ที่ทำให้สถานการณ์สงบเรียบร้อยขึ้น ยืนยันว่าจะพยายามทำงานให้ดียิ่งขึ้น โดยต้องอาศัยความร่วมมือกับประชาชน โดยศูนย์ปรองดองสมานฉันท์เพื่อการปฏิรูป (ศปป.) จะเชิญกลุ่มต่างๆ ทั้งนักการเมือง นักวิชาการ มาร่วมเสนอแนะข้อคิดเห็นครั้งที่ 2 ในเดือน มิ.ย.นี้ และมีแนวคิดจะเชิญกลุ่มต่างๆมาร่วมแลกเปลี่ยนความเห็นในลักษณะนี้ทุก 1-2 เดือน,ผู้สื่อข่าวรายงานจากทำเนียบรัฐบาลว่า หลังจาก พล.อ.ประยุทธ์เสร็จภารกิจการเป็นประธานเปิดงาน มิติใหม่การศึกษา เดินหน้าประเทศไทย ได้เดินทางเข้าทำเนียบรัฐบาล เพื่อรอเวลาไปแถลงร่าง พ.ร.บ.งบประมาณรายจ่ายประจำปี 2559 ต่อที่ประชุม สนช. ปรากฏว่า ขณะที่นายกฯนั่งทำงานบนตึกไทยคู่ฟ้า ได้เกิดเหตุการณ์ตัวเงินตัวทองขนาดความยาวประมาณ 1 เมตร เดินเข้าไปที่สนามหญ้าหน้าตึกไทยคู่ฟ้า และระหว่างนั้นได้มีนกเอี้ยงบินลงมาไล่จิกตัวเงินตัวทอง แต่ตัวเงินตัวทองก็ไม่ได้แสดงอาการอะไร จากนั้นจึงค่อยๆคลานเข้าไปที่พุ่มไม้หน้าตึกไทยคู่ฟ้า ท่ามกลางการจับกลุ่มวิพากษ์วิจารณ์ของบรรดาข้าราชการทำเนียบ และผู้สื่อข่าว ต่อเหตุการณ์ที่เกิดขึ้น,ด้านนายวารินทร์ บัววิรัตน์เลิศ เจ้าของฉายาโหร คมช. กล่าวว่า เป็นธรรมชาติของสัตว์เป็นเรื่องปกติ ไม่น่าจะเป็นลางร้ายบอกเหตุอะไรทั้งสิ้น เมื่อถามว่าวันที่ 22 พ.ค. จะครบ 1 ปีที่ คสช.เข้ายึดอำนาจ สถานการณ์หลังจากนี้มีอะไรที่น่ากังวลหรือไม่ นายวารินทร์ตอบว่า ที่ผ่านมาเห็นแล้วว่า พล.อ.ประยุทธ์เร่งทำงานเต็มที่ เชื่อว่าหลังจากนี้ทุกอย่างน่าจะดี ทำงานสำเร็จ เพียงแต่ต้องขยายเวลาออกไปจากโรดแม็ปที่วางไว้ ตามที่ตนทำนายไว้ก่อนหน้านี้ เพราะการทำงานกับคนหมู่มาก ปัญหาหมักหมมมานานเป็นสิบๆปี ต้องใช้เวลา ถ้าปล่อยให้ปัญหาเรื้อรังต่อไป ความสงบจะไม่เกิด เราไม่ควรคำนึงถึงเวลา ควรนึกถึงผลงานที่จะออกมาดีกว่า,ที่พรรคประชาธิปัตย์ นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงการบริหารประเทศของรัฐบาล พล.อ.ประยุทธ์ จันทร์โอชา หลังครบ 1 ปีที่ คสช.ยึดอำนาจ ว่า หนึ่งปีที่ผ่านมาทั้งคสช.และรัฐบาล ให้นิยามคำว่า ปฏิรูปผิด โดยเข้าใจว่าการปฏิรูปคือการร่างรัฐธรรมนูญใหม่ และการแก้ไขกฎหมาย จึงเสียเวลาไปกับสองเรื่องนี้ โดยไม่ดูพื้นฐานปัญหา คือ ความแตกแยกขัดแย้งในสังคม ซึ่งวันนี้ยังอยู่ในที่ตั้งแต่พร้อมจะปะทุแสดงออกในตอนเลือกตั้ง เชื่อว่าถ้ายกเลิกมาตรา 44 ทุกอย่างจะกลับมาเหมือนเดิม ผลงานที่ชัดเจนสุดของรัฐบาล คือ สามารถควบคุมและยุติการใช้ความรุนแรงได้ ปัญหาอื่นนอกนั้นยังเหมือนเดิม ปัญหาเศรษฐกิจยังแย่กว่ารัฐบาลที่มาจากการเลือกตั้ง ส่วนการปราบคอร์รัปชันยังไม่ชัดเจน สำหรับการปฏิรูปประเทศจะสำเร็จหรือไม่ ขึ้นอยู่กับประชาชน แต่ผ่านมาหนึ่งปีพบว่าการสนับสนุนของประชาชนลดลง เสียงเรียกร้องให้คืนอำนาจมีมากขึ้นเรื่อยๆ,นายนิพิฏฐ์กล่าวต่อว่า ส่วนกรณีที่นายวิษณุ เครืองาม รองนายกฯ ระบุว่า ถ้ามีการทำประชามติ การเลือกตั้งจะเกิดขึ้นราวเดือน ส.ค.-ก.ย.2559 ว่า เป็นเรื่องเหนือความคาดหมาย เพราะเดิมนายกฯประกาศโรดแม็ป หลายฝ่ายเห็นพ้องว่าน่าจะมีการเลือกตั้ง ก.พ.59 หรืออย่างช้าก็เดือน พ.ค. ถือว่าโรดแม็ปที่เป็นสัญญาประชาคมถูกยกเลิกไปแล้ว และมีแนวโน้มว่าจะอยู่ยาว ส่วนจะสืบทอดอำนาจหรือไม่ ไม่ทราบ เขาอาจคิดว่าหากยืดเวลาออกไปกำลังของฝ่ายต่อต้านจะลดน้อยลง อำนาจต่อรองของผู้มีอำนาจจะยิ่งสูงขึ้น,ด้านนายเอกนัฏ พร้อมพันธุ์ โฆษกกลุ่ม กปปส. กล่าวว่า ผลงานในรอบ 1 ปีของรัฐบาล ภาพรวมเห็น ว่ามีผลงานที่น่าพอใจในความรู้สึกของมวลมหาประชาชน โดยเฉพาะปัญหาด้านความมั่นคง ทำให้บ้านเมืองสงบเรียบร้อย แต่ที่น่าเป็นห่วงคือปัญหาเศรษฐกิจซึ่งรับมรดกมาจากรัฐบาลก่อน แต่มีความตั้งใจจะแก้ไขปัญหาความเดือดร้อนของประชาชน ทั้งผลผลิตการเกษตรตกต่ำ แต่ได้ภาวะความเป็นผู้นำของนายกฯที่ชัดเจนมาเร่งแก้ไขปัญหาเหล่านี้ อยากให้รัฐบาลวางรากฐานปฏิรูปประเทศตามที่ประชาชนคาดหวัง แต่ปัญหาคือ กมธ.ยกร่างรัฐธรรมนูญซึ่งเป็นหัวใจของการปฏิรูปที่ถูกท้วงติงจากหลายฝ่าย ส่วน สปช.มีหน้าที่ปฏิรูปในภาพรวม ควรมีผลงานที่ชัดเจนมีหลายเรื่องที่ต้องเร่งทำ เช่น การปฏิรูปตำรวจ การกระจายอำนาจ การปราบคอร์รัปชัน ปฏิรูปพลังงาน,เมื่อถามว่ามีข้อเสนอให้ปฏิรูปให้เสร็จก่อนค่อยเลือกตั้ง นายเอกนัฏตอบว่า เชื่อว่า พล.อ.ประยุทธ์พยายามทำให้เสร็จตามโรดแม็ป ซึ่งกลุ่มกปปส.ไม่ขัดข้อง แต่ควรคำนึงถึงความคุ้มค่าที่ต้องเสียงบประมาณ 3,000 ล้านบาท ดังนั้น กมธ.ยกร่างฯ และ สปช.จึงควรทำร่างรัฐธรรมนูญให้ดีที่สุดก่อน ไม่ใช่พูดดักคอล่วงหน้า หรือเตรียมขั้นตอนเพื่อฟอกความชอบธรรมให้ร่างรัฐธรรมนูญนี้ ไม่ใช่โยนของเสียไปทำประชามติ นอกจากเสียงบฯแล้วยังสร้างความแตกแยกต่อสังคมมากขึ้นอีก เท่ากับโยนเผือกร้อนให้รัฐบาลและ คสช.อีก,ขณะที่นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวว่า 1 ปีของการรัฐประหาร พิสูจน์ให้เห็นแล้วว่าการใช้กำลังยึดอำนาจไม่ใช่แนวทางที่ถูกต้อง แม้ คสช.ตั้งใจจะแก้ปัญหา แต่ดูเหมือนยิ่งสร้างปัญหาเพิ่มขึ้น เห็นได้จากการร่างรัฐธรรมนูญ แทนที่จะเขียนให้สอดคล้องกับสังคมไทยแต่ยิ่งทำให้เกิดปัญหา 1 ปีที่ผ่านมาจึงมองว่ายังไม่บรรลุเป้าหมาย ยังติดกับดักความขัดแย้งต่อไป แม้จะทำให้อีกฝ่ายเงียบไปได้แต่ลึกๆแล้วความไม่พอใจยังมีอยู่ ซึ่งจะพิสูจน์ได้ตอนมีเลือกตั้ง นอกจากนี้ ปัญหาทางเศรษฐกิจ การจัดทำงบประมาณปี 2559 เป็นแบบขาดดุล แสดงว่าการจัดเก็บรายได้ของรัฐไม่ได้ตามเป้า ต่อไปปัญหาเศรษฐกิจ ปัญหาปากท้องจะเป็นปัญหาใหญ่ ตามมาด้วยปัญหาทางการเมือง เพราะยังมีการไล่ล่าอยู่ คณะกรรมการสมานฉันท์ปรองดองต้องเร่งทำ ไม่เช่นนั้นที่ยึดอำนาจมาเสียของ พล.อ.ประยุทธ์จะใช้อำนาจอย่างเดียวไม่ได้ ต้องหาคนมาประนีประนอมกับทุกฝ่ายด้วย,อีกด้านเวลา 11.00 น. ที่รัฐสภา มีการประชุมสภานิติบัญญัติแห่งชาติ (สนช.) มีนายพรเพชร วิชิตชลชัย ประธาน สนช. ทำหน้าที่ประธานการประชุม เพื่อพิจารณาร่าง พ.ร.บ.งบประมาณรายจ่ายประจำปี 2559 วงเงิน 2.72 ล้านล้านบาท ในวาระรับหลักการ (วาระแรก) โดยมีการถ่ายทอดสดผ่านสถานีวิทยุกระจายเสียงแห่งประเทศไทย และสถานีโทรทัศน์ช่อง 11 โดย พล.อ.ประยุทธ์ จันทร์โอชา นายกรัฐมนตรีและหัวหน้า คสช. นำ ครม.ร่วมชี้แจงรายละเอียดร่างงบประมาณรายจ่ายฯ ต่อที่ประชุม สนช.ว่า อยากขอให้ร่วมกันสร้างประวัติศาสตร์และอนาคตใหม่ให้ประเทศ โดยการจัดทำงบประมาณปี 59 ตั้งงบรายจ่ายไว้ที่ 2.72 ล้านล้านบาท เพื่อเป็นค่าใช้จ่ายส่วนราชการ รัฐวิสาหกิจ หน่วยงานอื่น และเพื่อชดใช้เงินคงคลัง โดยงบรายจ่ายปี 59 เพิ่มขึ้นจากปีงบรายจ่ายปี 58 จำนวน 145,000 ล้านบาท หรือเพิ่มขึ้นร้อยละ 5.6,พล.อ.ประยุทธ์กล่าวว่า ภาพรวมเศรษฐกิจไทยปี 59 มีแนวโน้มขยายตัวร้อยละ 3.7-4.7 ใกล้เคียงการขยายตัวปี 58 มีปัจจัยสนับสนุนจากเศรษฐกิจโลก คาดว่าจะทำให้การส่งออกกลับมาขยายตัวมากขึ้น ขณะที่ราคาสินค้าส่งออก และราคาสินค้าเกษตรสำคัญมีแนวโน้มจะมีเสถียรภาพ รวมทั้งการใช้จ่ายและการลงทุนภาครัฐมีแนวโน้มขยายตัวในเกณฑ์สูงต่อเนื่อง ตามกรอบการขาดดุลงบประมาณที่เพิ่มขึ้น ส่วนการดำเนินโครงการลงทุนที่สำคัญของภาครัฐ มีความคืบหน้าและชัดเจนตามลำดับ อย่างไรก็ตาม การขยายตัวของเศรษฐกิจปี 59 ยังมีปัจจัยเสี่ยงสำคัญ คือ แนวโน้มการปรับตัวเพิ่มขึ้นของอัตราดอกเบี้ยตลาดการเงินสหรัฐฯ และตลาดการเงินโลก การปรับตัวของผู้ผลิตน้ำมันสหรัฐฯ และกลุ่มประเทศโอเปก อาจส่งผลให้ราคาน้ำมันปรับตัวสูงขึ้นเร็วกว่าที่คาดการณ์ สำหรับเสถียรภาพปี 2559 คาดว่าอัตราเงินเฟ้ออยู่ในเกณฑ์ต่ำร้อยละ 1.1-2.1,พล.อ.ประยุทธ์กล่าวต่อว่า งบประมาณรายจ่ายปี 59 มีการจัดสรรงบประมาณใช้จ่ายครอบคลุมทุกแหล่งเงิน ทั้งเงินงบประมาณและนอกงบประมาณ ส่งเสริมความร่วมมือการลงทุนระหว่างภาครัฐและเอกชน เพิ่มสัดส่วนงบลงทุนเป็นร้อยละ 20 ของวงเงินงบประมาณ หรือ 543,635 ล้านบาท ถือว่าสูงกว่าทุกปีงบประมาณที่ผ่านมา ทั้งนี้มีการจัดทำงบประมาณในลักษณะบูรณาการ 19 เรื่อง อาทิ เตรียมพร้อมเข้าสู่ประชาคมอาเซียน 6,013 ล้านบาท การพัฒนาระบบบริหารจัดการขนส่งสินค้า 11,543 ล้านบาท การบูรณาการเขตพัฒนาเศรษฐกิจพิเศษ 6,405 ล้านบาท การแก้ปัญหาจังหวัดชายแดนภาคใต้ 30,550 ล้านบาท การจัดการปัญหาแรงงานต่างด้าวและการค้ามนุษย์ 1,168 ล้านบาท การสร้างความปรองดองและสมานฉันท์ 467 ล้านบาท,นายกรัฐมนตรีกล่าวว่า ส่วนยุทธศาสตร์การจัดสรรงบประมาณมี 8 ยุทธศาสตร์ และรายการค่าดำเนินการภาครัฐ ได้แก่ 1.ยุทธศาสตร์เร่งรัดวางรากฐานการพัฒนาที่ยั่งยืนของประเทศ 247,342 ล้านบาท 2.ยุทธศาสตร์ความมั่นคงแห่งรัฐ 240,418 ล้านบาท 3.ยุทธศาสตร์การสร้างความเจริญเติบโตทางเศรษฐกิจและเป็นธรรม 222,375 ล้านบาท 4.ยุทธศาสตร์การศึกษา สาธารณสุข คุณธรรม จริย– ธรรม และคุณภาพชีวิต 994,414 ล้านบาท 5.ยุทธศาสตร์การจัดการทรัพยากรธรรมชาติและสิ่งแวดล้อม 71,060 ล้านบาท 6.ยุทธศาสตร์การพัฒนาวิทยาศาสตร์ เทคโนโลยี การวิจัย และนวัตกรรม 27,335 ล้านบาท 7.ยุทธศาสตร์การต่างประเทศและเศรษฐกิจระหว่างประเทศ 9,099 ล้านบาท 8.ยุทธศาสตร์การบริหารกิจการบ้านเมืองที่ดี 364,645 ล้านบาท และรายการค่าดำเนินการภาครัฐ 543,307 ล้านบาท เพื่อรองรับเหตุการณ์ที่อาจเกิดขึ้นโดยมิได้คาดหมายกรณีฉุกเฉินหรือจำเป็น,พล.อ.ประยุทธ์กล่าวอีกว่า หวังว่าจะได้รับการสนับสนุนจาก สนช. ที่ผ่านมา 1 ปี เป็นแค่หนังตัวอย่าง เพราะเสียเวลากับการคัดตัวละคร ไม่ค่อยมีใครให้คัด ไม่ค่อยมีใครอยากมาเสี่ยงกับตน มีแต่มาสมัครเป็นผู้ร้าย เพราะได้ใกล้กับนางเอก ที่พูดวันนี้เป็นหนังตัวอย่างทั้งสิ้นตั้งแต่งบประมาณปี 57-59 ส่วนหนังจริงจะเริ่มหลังจากนี้ ซึ่งตนไม่อยู่แล้ว จะให้ใครไปสร้างก็แล้วแต่ แต่ถ้าจะให้มาเริ่มใหม่ไม่เอาแล้ว วันนี้อย่ามาสงสารผม เราถูกคาดหวังและถูกกดดัน ผมก็กดดัน ครอบครัวก็กดดัน แต่ขอให้เชื่อว่าผมไม่เอื้อผลประโยชน์ให้ใคร ขอให้ดูที่พฤติกรรม การโยกย้ายหมุนเวียนข้าราชการก็ทำตามปกติ ทหารก็ทำแบบนี้ แต่ถ้าให้คัดคนไม่ดีออกทั้งระบบ ทำไม่ได้ ข้าราชการมี 4 แสนคน ถ้าฟังสื่อ คงต้องปลด 2 แสนคน ถ้าจะปลดต้องหาความผิดมาให้ได้ก่อน ส่วนทหารมีบ้างที่เมา เกเร แต่ตบหัวไป 2-3 ทีก็รู้เรื่อง ขอให้เชื่อว่าทหารจริงใจ,ผู้สื่อข่าวรายงานว่า พล.อ.ประยุทธ์ใช้เวลาชี้แจงร่าง พ.ร.บ.งบรายจ่ายปี 59 เป็นเวลานานถึง 2 ชั่วโมง 15 นาที โดยตลอดการชี้แจง พล.อ.ประยุทธ์อ่านเอกสารด้วยความรวดเร็ว ทำให้มีคนส่งกระดาษโน้ตถึง พล.อ.ประยุทธ์เตือนให้พูดช้าลง เมื่อ พล.อ.ประยุทธ์ได้อ่านโน้ตดังกล่าวจึงพูดขึ้นว่า มีคนส่งข่าวมาว่า ประชาชนขอให้พูดช้าๆหน่อย ฟังไม่รู้เรื่อง เขาแปลไม่ทัน ก็ต้องขอโทษด้วย เพราะไม่ค่อยได้ออกรายการสด แต่หลังจากนั้น พล.อ.ประยุทธ์ยังคงชี้แจงด้วยสไตล์รวดเร็วเช่นเดิม จนบางจังหวะ พล.อ.ประยุทธ์กล่าวติดตลกว่า ขอพักเหนื่อยนะ หายใจไม่ทัน และบางช่วงก็ขออนุญาตนั่งพักเพื่อขอดื่มน้ำก่อน,จากนั้นที่ประชุมเปิดโอกาสให้สมาชิก สนช.อภิปราย ซึ่งภาพรวมส่วนใหญ่กล่าวชื่นชม แสดงความเห็นสนับสนุน ทั้งเรื่องที่รัฐบาลเพิ่มงบการลงทุนร้อยละ 20 เพื่อกระตุ้นเศรษฐกิจ ส่วนการลงทุนด้านโครงสร้างพื้นฐานการคมนาคมขนส่งขนาดใหญ่ ก็สามารถเพิ่มความเชื่อมั่นให้กับนักลงทุนทั้งในและต่างประเทศได้ ส่วนหนี้สาธารณะที่ประเทศไทยมีอยู่ที่ร้อยละ 46 ไม่กังวลเพราะถือว่าต่ำกว่าเพดานที่กำหนดไว้ ขณะที่นายวัลลภ ตังคณานุรักษ์ สนช. กล่าวว่า งบประมาณปี 59 ครอบคลุมทุกหน่วยงาน ยกเว้น 1 หน่วยงานอิสระ ที่ทำงบไม่ผ่านรัฐสภา คือคณะกรรมการกิจการกระจายเสียงกิจการโทรทัศน์และโทรคมนาคมแห่งชาติ (กสทช.) ซึ่งเป็นไปตาม พ.ร.บ.กสทช. มาตรา 57 แต่การใช้งบประมาณจำนวนมากหากไม่ผ่านการตรวจสอบ อาจมีปัญหาเรื่องความโปร่งใส จึงเรียกร้องให้ พล.อ.ประยุทธ์ ใช้รัฐธรรมนูญชั่วคราวมาตรา 44 สั่งการให้ กสทช.จัดทำแผนงบประมาณเสนอต่อรัฐสภา หรือหากไม่ทันก็ให้เสนอต่อคณะรัฐมนตรี,ต่อมาเวลา 18.25 น. พล.อ.ประยุทธ์ลุกขึ้นกล่าวขอบคุณสมาชิก สนช. ว่า ที่ของบฯกันมากถ้าปีนี้ไม่มีผลผลิตออกมาจะเล่นงานทั้งกระบวนเลย เพราะระบบการเก็บภาษีของเรายังเก็บไม่ได้ตามเป้า ซึ่ง รมว.คลัง อยากลาออกทุกวัน วันนี้ การทำงานอยู่ในโรดแม็ประยะที่ 2 ยังจำเป็นต้องใช้กำลังทหาร ถ้าให้ลดเจ้าหน้าที่ปฏิบัติงาน ตอนนี้คงทำไม่ได้ ขณะที่เรื่องอาวุธยังจำเป็นต้องซื้อ แค่พี่ๆเข้าใจรัฐบาลผม ผมก็ภูมิใจแบบเงียบๆ มาตรงนี้ไม่สามารถแสดงความภูมิใจได้ เพราะมาแบบไม่ถูกต้อง วันนี้ปฏิรูปไปได้แค่ 10 เปอร์เซ็นต์ อีก 90 เปอร์เซ็นต์ ให้เป็นหน้าที่รัฐบาลหน้า โดยเฉพาะการปฏิรูปโครงสร้างตำรวจ จะรื้อ จะปรับอย่างไร บอกรัฐบาลหน้าวันนี้พูดมาเยอะแล้ว รู้สึกเจ็บคอ อยากขอบคุณทุกคนมาก พล.อ.ประยุทธ์กล่าว,ผู้สื่อข่าวรายงานว่า ระหว่างที่ พล.อ.ประยุทธ์ชี้แจงโดยพูดถึงการวางผังเมืองของ 77 จังหวัดพร้อมกับทำกฎหมายได้ 19 ฉบับ มากกว่ารัฐบาลที่ผ่านมา ได้สอบถามสมาชิก สนช.อย่างอารมณ์ดีว่า เก่งมั้ยล่ะ ถ้าเก่งก็ปรบมือหน่อย ทำให้สมาชิกทั้งห้องประชุมปรบมือกันอย่างพร้อมเพรียง จากนั้นที่ประชุม สนช.มีมติรับหลักการร่าง พ.ร.บ.งบประมาณ 2559 วาระแรก ด้วยมติเอกฉันท์ 186 เสียง งดออกเสียง 3 เสียง พร้อมตั้งคณะกรรมาธิการวิสามัญ จำนวน 50 คน โดยก่อนปิดการประชุม นายพรเพชรกล่าวในนาม สนช. ขอให้สมาชิกปรบมือเพื่อเป็นเกียรติ และแสดงความขอบคุณนายกฯ ซึ่ง สนช.ต่างปรบมือให้นายกฯอย่างกึกก้อง,นายสุรพงษ์ โตวิจักษณ์ชัยกุล อดีตรองนายกฯและ รมว.ต่างประเทศ แกนนำพรรคเพื่อไทยกล่าวว่า รัฐบาล พล.อ.ประยุทธ์ เสนองบประมาณปี 59 เพิ่มขึ้นจากงบประมาณปี 58 กว่าแสนล้านบาท มีคำถามว่าจะหารายได้มาจากไหน เพราะรัฐบาลจัดเก็บรายได้จากภาษีไม่เข้าเป้า ต้องให้นายกฯขายแฮมเบอร์เกอร์อีกกี่อัน ขอเสนอให้ปรับลดงบประมาณรายจ่ายลง โดยเฉพาะงบลงทุนที่ไม่เกิดประโยชน์ งบกระตุ้นเศรษฐกิจ ถ้าใช้หรือทำไม่เป็นก็เหมือนตำน้ำพริกละลายแม่น้ำ เป็นช่องทางคอร์รัปชันของข้าราชการและผู้รับเหมา อยากให้รัฐบาลทำงบประมาณปี 59 ให้น้อยกว่าปี 58 หรือเท่ากับปี 58 ให้ภาครัฐประหยัดค่าใช้จ่ายโดยไม่จ้างข้าราชการเพิ่มและไม่ปรับขึ้นเงินเดือนแบบพร่ำเพรื่อ เพราะเราเคยเจอวิกฤติต้มยำกุ้งมาแล้ว รัฐบาลไม่ต้องอายที่จะใช้วิธีบริการงานแบบรัฐบาล พ.ต.ท.ทักษิณ ชินวัตร ที่เข้ามาฟื้นเศรษฐกิจ ถ้าต้องการให้ พ.ต.ท.ทักษิณมาช่วยแก้ปัญหาเศรษฐกิจ ขอให้บอกมา พร้อมที่จะช่วยประสาน เชื่อว่าท่านพร้อมจะช่วยให้ข้อเสนอแนะแนวทางที่ดี เพื่อช่วยคนไทยด้วยกัน,วันเดียวกัน ที่โรงแรมรอยัลภูเก็ตซิตี้ อ.เมือง จ.ภูเก็ต นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวปาฐกถาในงานการประชุมวิชาการและการประชุมใหญ่สันนิบาตเทศบาลภาคกลางครั้งที่ 2 ว่า แนวคิดเรื่องการกระจายอำนาจอยู่บนฐานความคิด 2 มิติ คือ มิติการบริหาร และมิติการเมือง ซึ่งมิติการบริหารหากคนในพื้นที่สามารถกำหนดอนาคตของตนเองได้จะสามารถแก้ปัญหาได้ตรงกับความต้องการ ส่วนมิติการเมืองคือการให้ประชาชนได้สัมผัสประชาธิปไตยอย่างเป็นรูปธรรม อยากฝากให้ท้องถิ่นช่วยติดตามร่างรัฐธรรม-นูญที่จะเกิดขึ้นและการออกกฎหมายลูก โดยเฉพาะหมวดการกระจายอำนาจสู่ท้องถิ่นและหมวดปฏิรูป,ที่สำนักงานคณะกรรมการป้องกันและปราบ ปรามการทุจริตแห่งชาติ (ป.ป.ช.) นายธนากร คมกฤส ผู้ประสานงานเครือข่ายประชาชนปฏิรูปสลาก ยื่นหนังสือถึงนายปานเทพ กล้าณรงค์ราญ ประธาน ป.ป.ช.ผ่าน พ.ต.อ.อิทธิพล กิจสุวรรณ ผู้ช่วยเลขาธิการ ป.ป.ช.ขอให้ตรวจสอบความไม่โปร่งใสในสำนักงานสลากกินแบ่งรัฐบาล ที่ปล่อยให้ขายสลากกินแบ่งรัฐบาลเกินราคามายาวนาน เข้าข่ายละเว้นปฏิบัติหน้าที่ รวมถึงกรณีจัดตั้งมูลนิธิสลากกินแบ่งรัฐบาลมารับโควตาสลากกินแบ่งรัฐบาล โดยมีคนในสำนักงานสลากฯทั้งอดีตและปัจจุบัน เป็นกรรมการมูลนิธิ เข้าข่ายมีผลประโยชน์ทับซ้อน,ช่วงบ่ายวันเดียวกัน ที่หน้าสถานเอกอัครราชทูตญี่ปุ่น ประจำประเทศไทย ถนนวิทยุ นายพันธ์ศักดิ์ ศรีเทพ และนายวรรณเกียรติ ชูสุวรรณ แกนนำกลุ่มพลเมืองโต้กลับ เข้ายื่นหนังสือถึงเอกอัครราชทูตญี่ปุ่น ผ่านนายไดอิ อะคิโมโต๊ะ เลขานุการเอกอัครราชทูตคนที่หนึ่งฝ่ายการเมือง เรียกร้องให้รัฐบาลญี่ปุ่นร่วมลงชื่อกับทางกลุ่มเพื่อเป็นโจทก์ยื่นฟ้องคสช.ในความผิด ม.113 ข้อหาเป็นกบฏในราชอาณาจักร นายพันธ์ศักดิ์ เผยว่า วันที่ 22 พ.ค.ครบรอบ 1 ปีการรัฐประหาร ทางกลุ่มนัดหมายกันที่สถานีรถไฟฟ้าเอ็มอาร์ที ลาดพร้าว เพื่อเดินเท้าไปยื่นคำฟ้องต่อศาลอาญารัชดาฯให้ดำเนินคดีกับคณะ คสช.ตามความผิดใน ม.113 ข้อหาเป็นกบฏ ส่วนที่มาเชิญรัฐบาลญี่ปุ่นร่วมเป็นโจทก์เพราะมีพลเมืองญี่ปุ่นเสียชีวิตในเหตุการณ์ปี 53 ด้วย ทั้งนี้ หลังยื่นหนังสือนายพันธ์ศักดิ์ และนายวรรณเกียรติ ถูกตำรวจและทหาร ม.พัน. 1 เชิญตัวไปสอบปากคำที่ สน.ลุมพินี ก่อนลงบันทึกประจำวันแล้วปล่อยตัว,อีกเรื่อง นิด้าโพลเปิดผลสำรวจความคิดเห็นประชาชน 1 ปี คสช. กับการคืนความสุขให้คนในชาติ จากประชาชนทั่วประเทศ 1,250 ตัวอย่าง พบว่าส่วนใหญ่ร้อยละ 49.44 ระบุว่ามีความสุขเพิ่มขึ้น เพราะ คสช.พูดจริง ทำงานจริงจัง สถานการณ์ความวุ่นวายทางการเมืองลดลง ร้อยละ 40.72 ระบุว่ายังใช้ ชีวิตตามปกติ และยังมีปัญหาที่ไม่สามารถแก้ไขได้ เช่น ปัญหาเศรษฐกิจ การจัดระเบียบสังคม ขณะที่ร้อยละ 9.68 ระบุว่ามีความสุขลดลง เพราะเศรษฐกิจไม่ดี ค่าครองชีพสูง ถูกลิดรอนสิทธิและเสรีภาพ เมื่อเทียบกับผลสำรวจ 6 เดือน คสช. เมื่อสำรวจเมื่อเดือน พ.ย.2557 พบว่าไม่ค่อยแตกต่างกันเท่าไรนัก ที่ร้อยละ 49.28 ระบุว่ามีความสุขเพิ่มขึ้น,วันเดียวกัน สำนักข่าวซีเอ็นเอ็นเผยแพร่บทสัมภาษณ์ พล.อ.ประยุทธ์ จันทร์โอชา นายกฯ กล่าวยืนยันว่า รัฐบาลยังยึดมั่นนำประเทศคืนสู่ประชาธิปไตย แม้มีการเลื่อนกรอบเวลาเลือกตั้งใหม่หลายครั้ง ครั้งล่าสุดจากที่คาดว่าน่าจะจัดขึ้นช่วงต้นปี 2559 กลายเป็นว่าโดยเร็วที่สุดก็น่าจะจัดได้ในช่วงเดือน ส.ค.-ก.ย.2559 เพราะต้องทำประชามติร่างรัฐธรรมนูญ รัฐบาลมีโรดแม็ปมุ่งสู่การเลือกตั้งอยู่แล้ว ขอยืนยันอีกครั้งว่าประเทศไทยต้องเป็นประชาธิปไตยโดยสมบูรณ์ แต่ต้องเป็นระบอบประชาธิปไตยอันมีพระมหากษัตริย์ทรงเป็นพระประมุข ตนไม่ได้พยายามยื้อ หรือดึงเวลา หรือก้าวก่ายกระบวนการเหล่านี้และไม่ได้อยากอยู่ในอำนาจด้วย
ประยุทธ์ ฟุ้ง คสช.ยึดอำนาจครบ 1 ปีนี่แค่หนังตัวอย่าง ยอมรับไม่คิดปัญหาจะเยอะขนาดนี้ ควานหาดารามาช่วยงาน ดันเจอแต่ดาวร้ายจำต้องฆ่าทิ้ง บิ๊กโด่ง ปลื้มงานทะลุเป้า 
ผบ.ทบ.,คสช.,บ้านเมืองสงบ,อุดมเดช สีตบุตร,รมช.กลาโหม,ศูนย์ปรองดองสมานฉันท์เพื่อการปฏิรูป,ศปป.,อุดมเดช,เทียนฉาย กีระนันทน์,ปฏิรูปกิจการตำรวจ,คณะกรรมการจัดทำแผนปฏิรูปกิจการตำรวจ,สปช.,แต่งตั้งคณะกรรมการ,ทีมข่าวหน้า1,ข่าว,ข่าวฉบับพิมพ์,ไทยรัฐออนไลน์,เลขาธิการคณะรักษาความสงบแห่งชาติ,ข่าวการเมือง,พอใจผลงาน 1 ปี,ประยุทธ์ จันทร์โอชา,บิ๊กตู่,สนช.,ร่าง พ.ร.บ.งบประมาณประจำปี 2559,เน้นกระตุ้นเศรษฐกิจ,ปรัชญาเศรษฐกิจพอเพียง,งบลงทุนโครงสร้างพื้นฐาน,มั่นคงทุกมิติ,ประเทศมั่นคง,ข่าวเศรษฐกิจ